CELEX: 32022D0465
Language: el
Date: 2022-03-21 00:00:00
Title: Εκτελεστική απόφαση (ΕΕ) 2022/465 της Επιτροπής της 21ης Μαρτίου 2022 για την τροποποίηση της εκτελεστικής απόφασης (ΕΕ) 2019/570 όσον αφορά τις κινητές εργαστηριακές ικανότητες rescEU και τις ικανότητες ανίχνευσης, δειγματοληψίας, εντοπισμού και παρακολούθησης ΧΒΡΠ του rescEU [κοινοποιηθείσα υπό τον αριθμό C(2022) 1831] (Κείμενο που παρουσιάζει ενδιαφέρον για τον ΕΟΧ)

23.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 94/6
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/465 ΤΗΣ ΕΠΙΤΡΟΠΗΣ
         της 21ης Μαρτίου 2022
         για την τροποποίηση της εκτελεστικής απόφασης (ΕΕ) 2019/570 όσον αφορά τις κινητές εργαστηριακές ικανότητες rescEU και τις ικανότητες ανίχνευσης, δειγματοληψίας, εντοπισμού και παρακολούθησης ΧΒΡΠ του rescEU
         
            
               [κοινοποιηθείσα υπό τον αριθμό C(2022) 1831]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση αριθ. 1313/2013/ΕΕ του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί μηχανισμού πολιτικής προστασίας της Ένωσης (1), και ιδίως το άρθρο 32 παράγραφος 1 στοιχείο ζ),
         Εκτιμώντας τα ακόλουθα:
         
                     (1)
                  
                  
                     Με την απόφαση αριθ. 1313/2013/ΕΕ θεσπίζεται το νομικό πλαίσιο του rescEU. Το rescEU είναι ένα απόθεμα ικανοτήτων σε επίπεδο Ένωσης που αποσκοπεί στην παροχή βοήθειας σε εξαιρετικά κρίσιμες καταστάσεις όταν οι συνολικές υφιστάμενες ικανότητες σε εθνικό επίπεδο και εκείνες για τις οποίες έχουν δεσμευθεί τα κράτη μέλη στο πλαίσιο της ευρωπαϊκής δεξαμενής πολιτικής προστασίας αδυνατούν να διασφαλίσουν αποτελεσματική αντιμετώπιση φυσικών και ανθρωπογενών καταστροφών.
                  
               
                     (2)
                  
                  
                     Σύμφωνα με το άρθρο 12 παράγραφος 2 της απόφασης αριθ. 1313/2013/ΕΕ, οι ικανότητες rescEU πρέπει να καθορίζονται λαμβανομένων υπόψη των εντοπισθέντων και αναδυόμενων κινδύνων και των συνολικών ικανοτήτων και ελλείψεων σε επίπεδο Ένωσης. Τέσσερις είναι οι τομείς στους οποίους θα πρέπει να επικεντρώνεται ιδιαίτερα το rescEU, οι οποίοι είναι συγκεκριμένα η εναέρια δασοπυρόσβεση, τα χημικά, βιολογικά, ραδιολογικά και πυρηνικά (στο εξής: ΧΒΡΠ) συμβάντα, η επείγουσα ιατρική αντιμετώπιση, καθώς και οι μεταφορές και οι υλικοτεχνικοί πόροι.
                  
               
                     (3)
                  
                  
                     Η εκτελεστική απόφαση (ΕΕ) 2019/570 της Επιτροπής (2) καθορίζει την αρχική σύνθεση του rescEU όσον αφορά τις ικανότητες και τις απαιτήσεις ποιότητας. Το απόθεμα rescEU περιλαμβάνει, μέχρι στιγμής, ικανότητα εναέριας δασοπυρόσβεσης, ικανότητα ιατρικής εναέριας απομάκρυνσης/εκκένωσης, ικανότητα ιατρικής ομάδας έκτακτης ανάγκης, ικανότητα δημιουργίας αποθέματος ιατρικού εξοπλισμού ή μέσων ατομικής προστασίας, ή και τα δύο, ικανότητα απολύμανσης ΧΒΡΠ, απόθεμα ικανοτήτων για ΧΒΡΠ συμβάντα, ικανότητα παροχής προσωρινού καταφυγίου, καθώς και ικανότητα μεταφοράς και υλικοτεχνικής υποστήριξης.
                  
               
                     (4)
                  
                  
                     Από την ανάλυση των εντοπισθέντων και αναδυόμενων κινδύνων, καθώς και των ικανοτήτων και των κενών σε επίπεδο Ένωσης, προκύπτει η ανάγκη στήριξης των δραστηριοτήτων πολιτικής προστασίας με την εξασφάλιση επιτόπιων ικανοτήτων ανίχνευσης, δειγματοληψίας, εντοπισμού και παρακολούθησης ΧΒΡΠ για την αντιμετώπιση καταστάσεων έκτακτης ανάγκης (δηλαδή για τον μετριασμό δυσμενών συνεπειών για τη ζωή ή την υγεία του ανθρώπου που οφείλονται σε ουσίες ΧΒΡΠ), για δραστηριότητες έρευνας (δηλαδή για τον προσδιορισμό της θέσης ουσιών ΧΒΡΠ εκτός ρυθμιστικού ελέγχου), για την αντιμετώπιση συμβάντων που αφορούν την ασφάλεια (δηλαδή για την αντιμετώπιση δυνητικά εγκληματικών ή εσκεμμένων μη εγκεκριμένων πράξεων που χρησιμοποιούν ή αφορούν ουσίες ΧΒΡΠ) και για την παρακολούθηση σημαντικών συμβάντων (ήτοι για την πρόληψη εγκληματικών ή εσκεμμένων μη εγκεκριμένων πράξεων που αφορούν ουσίες ΧΒΡΠ).
                  
               
                     (5)
                  
                  
                     Η ικανότητα θα πρέπει να περιλαμβάνει εκ των μετόπισθεν παροχή τεχνικής υποστήριξης για την ανίχνευση, τη δειγματοληψία, τον εντοπισμό και την παρακολούθηση των ΧΒΡΠ δραστηριοτήτων που υλοποιούνται στο πλαίσιο του μηχανισμού της Ένωσης. Η εν λόγω συνιστώσα θα πρέπει επίσης να τίθεται στη διάθεση των εθνικών αρχών. Η εκ των μετόπισθεν υποστήριξη θα μπορούσε να παρέχεται από ένα μόνο ίδρυμα ή από ομάδα εξειδικευμένων ιδρυμάτων.
                  
               
                     (6)
                  
                  
                     Η ικανότητα προβλέπεται ως μια ενιαία δέσμη με υψηλό βαθμό εσωτερικής επεκτασιμότητας και δομοστοιχείωσης· καθιστώντας δυνατή, αν παραστεί ανάγκη, τη χωριστή ανάπτυξη των επιμέρους συνιστωσών της, προσαρμοσμένων στις δραστηριότητες αντιμετώπισης καταστάσεων έκτακτης ανάγκης, έρευνας, αντιμετώπισης περιστατικών ασφάλειας ή επιτήρησης, καθώς και προσαρμοσμένων στους συγκεκριμένους χημικούς, βιολογικούς, ραδιολογικούς ή πυρηνικούς κινδύνους ή απειλές.
                  
               
                     (7)
                  
                  
                     Από την ανάλυση των εντοπισθέντων και αναδυόμενων κινδύνων, καθώς και των ικανοτήτων και των ελλείψεων σε επίπεδο Ένωσης, προέκυψε επίσης η ανάγκη κινητών εργαστηριακών ικανοτήτων. Κύριος στόχος των κινητών εργαστηριακών ικανοτήτων είναι η παροχή ευέλικτης και ευπροσάρμοστης στήριξης σε περίπτωση που τα κράτη μέλη δεν έχουν τη δυνατότητα να ανιχνεύουν, να αναλύουν ή να επαληθεύουν παθογόνους παράγοντες ή ουσίες ΧΒΡΠ. Οι κινητές εργαστηριακές ικανότητες θα μπορούσαν να επικεντρωθούν σε διαφορετικές ειδικότητες με υψηλό βαθμό επεκτασιμότητας, δομοστοιχείωσης και διαλειτουργικότητας.
                  
               
                     (8)
                  
                  
                     Σύμφωνα με το άρθρο 12 παράγραφος 4 της απόφασης αριθ. 1313/2013/ΕΕ, οι απαιτήσεις ποιότητας στο πλαίσιο του rescEU θα πρέπει να βασίζονται σε καθιερωμένα διεθνή πρότυπα, εφόσον ήδη υπάρχουν. Ως εκ τούτου, οι απαιτήσεις ποιότητας για τη βιολογική συνιστώσα των κινητών εργαστηρίων θα πρέπει να βασίζονται στις ταξινομήσεις των κινητών εργαστηρίων ταχείας αντίδρασης (3) που παρέχει ο Παγκόσμιος Οργανισμός Υγείας (ΠΟΥ).
                  
               
                     (9)
                  
                  
                     Σύμφωνα με τις κατηγορίες επιλέξιμων δαπανών που αναφέρονται στο άρθρο 3δ της εκτελεστικής απόφασης (ΕΕ) 2019/570 και κατόπιν διαβούλευσης με τα κράτη μέλη, θα πρέπει να δημιουργηθεί απόθεμα ικανοτήτων ανίχνευσης, δειγματοληψίας, εντοπισμού και παρακολούθησης, καθώς και κινητών εργαστηριακών ικανοτήτων ΧΒΡΠ για την αντιμετώπιση κινδύνων χαμηλής πιθανότητας με μεγάλο αντίκτυπο.
                  
               
                     (10)
                  
                  
                     Επομένως, η εκτελεστική απόφαση (ΕΕ) 2019/570 θα πρέπει να τροποποιηθεί αναλόγως.
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που αναφέρεται στο άρθρο 33 παράγραφος 1 της απόφασης αριθ. 1313/2013/ΕΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση (ΕΕ) 2019/570 τροποποιείται ως εξής:
            
                        1)
                     
                     
                        στο άρθρο 1α, προστίθεται το ακόλουθο σημείο 4:
                        
                           «4)   “υποστήριξη εκ των μετόπισθεν”: η διαδικασία εξασφάλισης υποστήριξης από οντότητες που δεν έχουν αναπτυχθεί επιτόπου.»·
                        
                     
                  
                        2)
                     
                     
                        Στο άρθρο 2, η παράγραφος 2 τροποποιείται ως εξής:
                        
                                    α)
                                 
                                 
                                    το στοιχείο ι) αντικαθίσταται από το ακόλουθο κείμενο:
                                    
                                                «ι)
                                             
                                             
                                                ικανότητα μεταφοράς και υλικοτεχνικής υποστήριξης·»·
                                             
                                          
                              
                                    β)
                                 
                                 
                                    προστίθενται τα ακόλουθα σημεία:
                                    
                                                «ια)
                                             
                                             
                                                ικανότητες ανίχνευσης, δειγματοληψίας, εντοπισμού και παρακολούθησης ΧΒΡΠ για την αντιμετώπιση καταστάσεων έκτακτης ανάγκης, για δραστηριότητες έρευνας, για την αντιμετώπιση συμβάντων ασφαλείας και για την επιτήρηση σημαντικών συμβάντων·
                                             
                                          
                                                ιβ)
                                             
                                             
                                                κινητές εργαστηριακές ικανότητες.»·
                                             
                                          
                              
                  
                        3)
                     
                     
                        Το άρθρο 3α αντικαθίσταται από το ακόλουθο κείμενο:
                        
                           «Άρθρο 3α
                           Επιλέξιμες δαπάνες για ιατρική αεροδιακομιδή rescEU, ιατρική ομάδα έκτακτης ανάγκης τύπου 2 και τύπου 3, ιατρικό απόθεμα, απολύμανση ΧΒΡΠ, απόθεμα ικανοτήτων για ΧΒΡΠ, προσωρινό καταφύγιο, μεταφορά, υλικοτεχνική υποστήριξη, ανίχνευση, δειγματοληψία, εντοπισμός και παρακολούθηση ΧΒΡΠ, καθώς και κινητές εργαστηριακές ικανότητες
                           Κατά τον υπολογισμό της συνολικής επιλέξιμης δαπάνης των ικανοτήτων rescEU λαμβάνονται υπόψη όλες οι κατηγορίες δαπανών που αναφέρονται στο παράρτημα Iα της απόφασης αριθ. 1313/2013/ΕΕ.»·
                        
                     
                  
                        4)
                     
                     
                        στο άρθρο 3ε, οι παράγραφοι 3 και 4 αντικαθίστανται από το ακόλουθο κείμενο:
                        
                           «3.   Οι ικανότητες rescEU που αναφέρονται στα στοιχεία γ) έως θ) του άρθρου 2 παράγραφος 2 δημιουργούνται με σκοπό τη διαχείριση κινδύνων χαμηλής πιθανότητας με μεγάλο αντίκτυπο.
                        
                        
                           4.   Όταν οι ικανότητες rescEU που αναφέρονται στα στοιχεία γ) έως ιβ) του άρθρου 2 παράγραφος 2 αναπτύσσονται δυνάμει του Μηχανισμού της Ένωσης, η χρηματοδοτική συνδρομή της Ένωσης καλύπτει το 100 % των επιχειρησιακών δαπανών, δυνάμει του άρθρου 23 σημείο 4β της απόφασης αριθ. 1313/2013/ΕΕ.»·
                        
                     
                  
                        5)
                     
                     
                        Το παράρτημα τροποποιείται σύμφωνα με το παράρτημα της παρούσας απόφασης.
                     
                  
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 21 Μαρτίου 2022.
            
               
                  Για την Επιτροπή
               
               Janez LENARČIČ
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 924.
         
            (2)  Εκτελεστική απόφαση (ΕΕ) 2019/570 της Επιτροπής, της 8ης Απριλίου 2019, για τη θέσπιση κανόνων εφαρμογής της απόφασης 1313/2013/ΕΕ του Ευρωπαϊκού Κοινοβουλίου και του Συμβουλίου σχετικά με τις ικανότητες rescEU και για την τροποποίηση της εκτελεστικής απόφασης 2014/762/ΕΕ της Επιτροπής (ΕΕ L 99 της 10.4.2019, σ. 41).
         
            (3)  Οδηγίες για την ταξινόμηση κινητού εργαστηρίου ταχείας αντίδρασης (RRML). Κοπεγχάγη: Περιφερειακό γραφείο του ΠΟΥ για την Ευρώπη· 2021.
      
      
         
            ΠΑΡΑΡΤΗΜΑ
            Στο παράρτημα της εκτελεστικής απόφασης (ΕΕ) 2019/570 προστίθενται τα ακόλουθα τμήματα 11 και 12:
            
               «11.   ικανότητα ανίχνευσης, δειγματοληψίας, εντοπισμού και παρακολούθησης ΧΒΡΠ για την αντιμετώπιση καταστάσεων έκτακτης ανάγκης, για δραστηριότητες έρευνας, για την αντιμετώπιση συμβάντων ασφαλείας και για την επιτήρηση σημαντικών συμβάντων
               
               
                           
                                        
                                    
                                    
                                       Καθήκοντα
                                    
                                 
                        
                           
                                       —
                                    
                                    
                                       Αναπτύξιμη και εκ των μετόπισθεν (“reach back”) ικανότητα ανίχνευσης, δειγματοληψίας, εντοπισμού και παρακολούθησης ΧΒΡΠ για την αντιμετώπιση καταστάσεων έκτακτης ανάγκης, για δραστηριότητες έρευνας, για την αντιμετώπιση συμβάντων ασφαλείας και για την επιτήρηση σημαντικών συμβάντων (1).
                                    
                                 
                     
                           
                                        
                                    
                                    
                                       Ικανότητες
                                    
                                 
                        
                           
                                       —
                                    
                                    
                                       Ικανότητα παροχής επιχειρησιακής υποστήριξης για την αντιμετώπιση καταστάσεων έκτακτης ανάγκης (2), μέσω επιτόπιας ανίχνευσης, δειγματοληψίας, εντοπισμού και παρακολούθησης ΧΒΡΠ.
                                    
                                 
                                       —
                                    
                                    
                                       Ικανότητα υποστήριξης δραστηριοτήτων έρευνας, μέσω επιτόπιας ανίχνευσης, δειγματοληψίας, εντοπισμού και παρακολούθησης ΧΒΡΠ.
                                    
                                 
                                       —
                                    
                                    
                                       Ικανότητα παροχής επιχειρησιακής υποστήριξης για την αντιμετώπιση συμβάντων ασφαλείας, μέσω επιτόπιας ανίχνευσης, δειγματοληψίας, εντοπισμού και παρακολούθησης ΧΒΡΠ. Στην περίπτωση αυτή περιλαμβάνεται η ικανότητα υποστήριξης της αρμόδιας αρχής του αιτούντος κράτους μέλους ή της αιτούσας τρίτης χώρας (3) στην προσπάθειά τους να διαφυλάξουν και να συλλέξουν αποδεικτικά δικανικά στοιχεία, να διασφαλίσουν την αλυσίδα επιτήρησης και να προστατεύσουν τις διαβαθμισμένες πληροφορίες.
                                    
                                 
                                       —
                                    
                                    
                                       Ικανότητα υποστήριξης επιχειρήσεων επιτήρησης για σοβαρά συμβάντα, μέσω επιτόπιας ανίχνευσης, δειγματοληψίας, εντοπισμού και παρακολούθησης ΧΒΡΠ.
                                    
                                 
                                       —
                                    
                                    
                                       Ικανότητα παροχής μη ανεπτυγμένης εκ των μετόπισθεν τεχνικής υποστήριξης για την ανίχνευση, τη δειγματοληψία, τον εντοπισμό και την παρακολούθηση των ΧΒΡΠ δραστηριοτήτων, καθώς και για την αντιμετώπιση των προβλημάτων ασφάλειας που σχετίζονται με τις εν λόγω δραστηριότητες.
                                    
                                 
                                       —
                                    
                                    
                                       Ικανότητα προετοιμασίας και αντιμετώπισης επιχειρησιακών προκλήσεων για την εφαρμογή δραστηριοτήτων ανίχνευσης, δειγματοληψίας, εντοπισμού και παρακολούθησης ΧΒΡΠ στο αιτούν κράτος μέλος ή στην αιτούσα τρίτη χώρα, λαμβανομένων υπόψη των εκτιμήσεων επικινδυνότητας και απειλών, των σχεδίων, των διαδικασιών και των πρωτοκόλλων του αιτούντος κράτους μέλους ή της αιτούσας τρίτης χώρας.
                                    
                                 
                                       —
                                    
                                    
                                       Ικανότητα λειτουργίας υπό τη διεύθυνση του αιτούντος κράτους μέλους, όπως αναφέρεται στο άρθρο 12 παράγραφοι 6 και 7 της απόφασης αριθ. 1313/2013/ΕΕ, και ικανότητα εξασφάλισης αποτελεσματικών ικανοτήτων επιχειρησιακής σύνδεσης και συντονισμού με τις αρμόδιες αρχές του αιτούντος κράτους μέλους (4).
                                    
                                 
                     
                           
                                        
                                    
                                    
                                       Βασικές συνιστώσες
                                    
                                 
                        
                           
                                       —
                                    
                                    
                                       Ομάδα εμπειρογνωμόνων ικανών να αξιολογούν και να σχεδιάζουν δραστηριότητες ανίχνευσης, δειγματοληψίας, εντοπισμού και παρακολούθησης ΧΒΡΠ, βάσει εκτιμήσεων επικινδυνότητας και απειλών του κράτους μέλους ή της τρίτης χώρας.
                                    
                                 
                                       —
                                    
                                    
                                       Αναπτύξιμη ομάδα εμπειρογνωμόνων ικανών να εκτελούν την ανίχνευση, τη δειγματοληψία, τον εντοπισμό και την παρακολούθηση ΧΒΡΠ, για την αντιμετώπιση καταστάσεων έκτακτης ανάγκης, για δραστηριότητες έρευνας, για την αντιμετώπιση συμβάντων ασφαλείας και για δραστηριότητες επιτήρησης.
                                    
                                 
                                       —
                                    
                                    
                                       Αναπτύξιμος εξοπλισμός και εργαλεία ανίχνευσης, δειγματοληψίας, εντοπισμού και παρακολούθησης ΧΒΡΠ, καθώς και κάθε απαιτούμενος υποστηρικτικός εξοπλισμός, εργαλεία, πόροι, οχήματα, αναλώσιμα, ασφαλείς τεχνολογίες επικοινωνίας και πληροφοριών, καθώς και μικρά εργαστήρια πεδίου (5), όπως κρίνεται απαραίτητο για τη διασφάλιση της λειτουργικότητας της ικανότητας.
                                    
                                 
                                       —
                                    
                                    
                                       Αναπτύξιμος εξοπλισμός, εργαλεία, πόροι και αναλώσιμα, καθώς και κατάλληλο σύστημα διαχείρισης, για τον χειρισμό των μολυσμένων αποβλήτων που προκαλούνται από τις δραστηριότητες ανίχνευσης, δειγματοληψίας, εντοπισμού και παρακολούθησης.
                                    
                                 
                                       —
                                    
                                    
                                       Επιχειρησιακή ικανότητα εκ των μετόπισθεν για τεχνική και επιχειρησιακή αξιολόγηση, ιδίως στον τομέα του εντοπισμού, της δειγματοληψίας και της ασφάλειας.
                                    
                                 
                                       —
                                    
                                    
                                       Κατάλληλος εξοπλισμός, διαδικασίες, εργαλεία, πόροι και αναλώσιμα ώστε να εξασφαλίζεται η ασφάλεια του προσωπικού όταν ασκεί δραστηριότητες σε επικίνδυνο περιβάλλον, όπως κατάλληλοι ανιχνευτές, μέσα ατομικής προστασίας ή εξαρτήματα απολύμανσης, σύμφωνα με τις ισχύουσες νομικές απαιτήσεις και τα ισχύοντα διεθνή πρότυπα.
                                    
                                 
                     
                           
                                        
                                    
                                    
                                       Αυτάρκεια
                                    
                                 
                        
                           
                                       —
                                    
                                    
                                       Εφαρμόζεται το άρθρο 12 της εκτελεστικής απόφασης 2014/762/ΕΕ.
                                    
                                 
                     
                           
                                        
                                    
                                    
                                       Ανάπτυξη
                                    
                                 
                        
                           
                                       —
                                    
                                    
                                       Διαθεσιμότητα για αναχώρηση των αναπτύξιμων στοιχείων και διαθεσιμότητα για παροχή τεχνικής υποστήριξης εκ των μετόπισθεν το πολύ 12 ώρες μετά την αποδοχή της προσφοράς.
                                    
                                 
                                       —
                                    
                                    
                                       Ικανότητα διατήρησης των επιχειρήσεων επί τουλάχιστον 14 συναπτές ημέρες.
                                    
                                 
                                       —
                                    
                                    
                                       Η ικανότητα μπορεί να προεγκατασταθεί σε περίπτωση αιτήματος για βοήθεια σύμφωνα με το άρθρο 15 παράγραφος 2 της απόφασης 1313/2013/ΕΕ και βάσει εθνικών αξιολογήσεων απειλών που υποδεικνύουν έκτακτη κατάσταση αυξημένου κινδύνου.
                                    
                                 
                     
            12.   Κινητές εργαστηριακές ικανότητες
            
            
                        Καθήκοντα
                     
                     
                        
                                    —
                                 
                                 
                                    Παροχή αρθρωτού, ευέλικτου και προσαρμόσιμου κινητού εργαστηρίου ικανού να ανιχνεύει, να αναλύει ή να επαληθεύει παθογόνους παράγοντες ή ουσίες ΧΒΡΠ (χημικές, βιολογικές, ραδιολογικές και πυρηνικές ουσίες).
                                 
                              
                  
                        Ικανότητες
                     
                     
                        
                                    —
                                 
                                 
                                    Ικανότητα διαχείρισης εργαστηριακών δραστηριοτήτων.
                                 
                              
                                    —
                                 
                                 
                                    Ικανότητα διεξαγωγής δοκιμών και αναλύσεων σύμφωνα με τα ισχύοντα διεθνή πρότυπα, κατευθυντήριες γραμμές και βέλτιστες πρακτικές.
                                 
                              
                                    —
                                 
                                 
                                    Ικανότητα χειρισμού παθογόνων παραγόντων ή ουσιών ΧΒΡΠ διαφορετικών ομάδων κινδύνου και ικανότητα αποθήκευσης, διαβίβασης και διαχείρισης σχετικών δεδομένων και αναλυτικών αποτελεσμάτων κατά τρόπο ασφαλή και ακίνδυνο.
                                 
                              
                                    —
                                 
                                 
                                    Ικανότητα υποστήριξης ερευνών στον τομέα της δημόσιας υγείας, αναφοράς αποτελεσμάτων και διενέργειας επαλήθευσης, με παράλληλη διατήρηση της αλυσίδας επιτήρησης και προστασία των διαβαθμισμένων πληροφοριών.
                                 
                              
                  
                        Βασικές συνιστώσες
                     
                     
                        Εμπειρογνώμονες
                        
                                    —
                                 
                                 
                                    Κατάλληλα εκπαιδευμένο και επαρκώς εξοπλισμένο προσωπικό για την εκτέλεση των διαφόρων καθηκόντων, όπως ορίζεται στο σχετικό κεφάλαιο.
                                 
                              Υλικοτεχνική υποστήριξη
                        
                                    —
                                 
                                 
                                    Ανάπτυξη κατάλληλων επιχειρησιακών διαδικασιών.
                                 
                              
                                    —
                                 
                                 
                                    Γνώση των τελωνειακών κανόνων και των ειδικών απαιτήσεων σχετικά με τη διασυνοριακή διέλευση του κινητού εργαστηριακού εξοπλισμού, των αντιδραστηρίων και των μελών του προσωπικού.
                                 
                              Διαχείριση πληροφοριών
                        
                                    —
                                 
                                 
                                    Σύστημα επικοινωνίας με ασφαλές και μη ασφαλές δίκτυο ΤΠ (LAN) για τη διασφάλιση της σύνδεσης με το διαδίκτυο, της διαχείρισης δεδομένων και της ανταλλαγής δεδομένων, μεταξύ άλλων και σε απομακρυσμένες περιοχές
                                 
                              
                                    —
                                 
                                 
                                    Σύστημα διαχείρισης εργαστηριακών πληροφοριών.
                                 
                              Εξοπλισμός
                        
                                    —
                                 
                                 
                                    Κατάλληλος εξοπλισμός και αναλώσιμα που απαιτούνται για την εκτέλεση βασικών καθηκόντων και λειτουργιών.
                                 
                              
                                    —
                                 
                                 
                                    Εργαλεία και πόροι κατάλληλων συστημάτων υποστήριξης για την εκτέλεση βασικών καθηκόντων και λειτουργιών.
                                 
                              Ασφάλεια
                        
                                    —
                                 
                                 
                                    Κατάλληλος εξοπλισμός, διαδικασίες, εργαλεία, πόροι και αναλώσιμα, συμπεριλαμβανομένων των κατάλληλων συστημάτων διαχείρισης αποβλήτων, ώστε να εξασφαλίζεται η ασφάλεια του προσωπικού, του γειτονικού πληθυσμού και του περιβάλλοντος κατά τις επιχειρήσεις με επικίνδυνες ουσίες ΧΒΡΠ ή παθογόνους παράγοντες, σύμφωνα με τις ισχύουσες νομικές απαιτήσεις και τα ισχύοντα διεθνή πρότυπα.
                                 
                              
                  
                        Αυτάρκεια
                     
                     
                        
                                    —
                                 
                                 
                                    Η ικανότητα θα πρέπει να διασφαλίζει την αυτάρκεια επί τουλάχιστον 14 ημέρες.
                                 
                              
                                    —
                                 
                                 
                                    Εφαρμόζεται το άρθρο 12 παράγραφοι 1 και 2 της εκτελεστικής απόφασης 2014/762/ΕΕ.
                                 
                              
                  
                        Ανάπτυξη
                     
                     
                        
                                    —
                                 
                                 
                                    Ετοιμότητα αναχώρησης εντός 12 ωρών κατ’ ανώτατο όριο μετά την αποδοχή της προσφοράς.»
                                 
                              
                  
               (1)  Κάθε συμβάν που βασίζεται σε αξιολογήσεις απειλών σε εθνικό επίπεδο ενδέχεται να απαιτεί δραστηριότητες παρακολούθησης ΧΒΡΠ (π.χ. μεγάλες δημόσιες συγκεντρώσεις, αθλητικές εκδηλώσεις, συναντήσεις αρχηγών κρατών, μουσικές συναυλίες, παγκόσμιες εκθέσεις).
            
               (2)  Πρόκειται για κάθε είδος φυσικής ή ανθρωπογενούς έκτακτης ανάγκης που αφορά επικίνδυνα υλικά ή ουσίες ΧΒΡΠ. Ενδεικτικά αναφέρονται οι καταστάσεις έκτακτης ανάγκης που προκύπτουν από φυσικές καταστροφές, από βιομηχανικές, μεταφορικές ή ερευνητικές δραστηριότητες, από εγκληματικές ή εκ προθέσεως μη εξουσιοδοτημένες πράξεις, από τρομοκρατικές ενέργειες ή ένοπλες συγκρούσεις, ή από πτώση δορυφόρων και διαστημικά απόβλητα.
            
               (3)  Σύμφωνα με το άρθρο 12 παράγραφος 10 της απόφασης 1313/2013/ΕΕ, αν καταστροφή εκτός της Ένωσης μπορεί να πλήξει σημαντικά ένα ή περισσότερα κράτη μέλη ή τους πολίτες τους, μπορούν να αναπτυχθούν ικανότητες rescEU.
            
               (4)  Όπως αρχές που σχετίζονται με την πολιτική προστασία, την επιβολή του νόμου, τις πληροφορίες ασφαλείας, τη διάθεση εκρηκτικών πυρομαχικών ή την τεχνική υποστήριξη.
            
               (5)  Π.χ. για την υποστήριξη της αρχικής ανάλυσης των δειγμάτων.